翛然元規夜坐酌余德儒所惠酒因成聯句
作者：張繼先
朝代：宋

paragraphs: 共飲名家酒，三杯亦未辭。
攄懷談道妙，舉筆賦新詩。
雖病仍牽率，爲歡信渺瀰。
疏星聯遠漢，綠水湛前池。
未及裴君句，慚教樂所知。
翛然清且慧，泰定默如癡。
有美新荷近，無塵皓月隨。
山風來細細，銀燭耿離離。
青眼便爲覽，朱簾莫下垂。
睡魔渾散釋，吟思愈清奇。
萬態付一笑，千春總片時。
此情能共適，得志任人嗤。
道重皆相契，心機獨耻爲。
瞿曇作良友，老聖是真師。
四海無餘事，諸公足自怡。
仙巖拏釣艇，雲錦種丹芝。
世俗爲無謂，吾人還有宜。
紅塵聊應跡，紫府去非遲。
終始懷觀子，友持愧伯慈。
功成當並駕，六合恣傲嬉。
酒厭高陽價，人懷中古情。
把杯聊共樂，對景發新聲。
十二分清氣，三千外世榮。
天真聊所適，俗禮莫相嬰。
蟬韵微微近，松聲宛宛生。
林風侵坐冷，山月照人明。
籟靜神尤爽，宵分氣尚橫。
星文玉燭煥，虎力紫亳輕。
得志非軒冕，游神必海瀛。
中元聊醉此，寓意笑虛名。